Peter Aaby
Peter Aaby, f. 1944, dansk medicinsk antropolog. Han blev uddannet som antropolog ved Københavns Universitet i 1974 og har fra 1978 virket i Guinea-Bissau, hvor han har opbygget en forskningsstation med 150 ansatte, der gæstes af forskere fra hele verden.
Peter Aaby blev dr.med. i 1988 og påviste i disputatsen om mæslinger i Guinea-Bissau, at hverken risiko for smitte eller et dødeligt forløb afhænger af, om barnet er underernæret, men af, om det bor sammen med mange andre smittede og derved udsættes for en større mængde virus. Han har desuden påvist, at mæslingevaccination eller overstået mæslingesygdom virker beskyttende mod andre infektioner.
Peter Aaby blev i 1995 tilknyttet Statens Serum Institut som forskningsprofessor i international sundhed og blev fra 1998 desuden professor ved Københavns Universitet. Han modtog Novo Nordisk Prisen i 2000.